
Projekteerimistingimuste kinnitamine
(Hariduse tn 19, 19c kinnistutele lillepaviljoni püstitamine Narva Linnavolikogu 21.06.2012. a otsusega nr 82 kehtestatud Hariduse tänava ja selle lähiala detailplaneeringu alusel)
	1. ASJAOLUD JA MENETLUSE KÄIK




01.06.2020. a taotlesid (linnavalitsuse dokumendiregistris nr 5050/1-14) Irina Kravtsova ja Alexander Kravtsov, Narva Linnavalitsuselt projekteerimistingimusi Hariduse tn 19, 19c kinnistutele lillepaviljoni püstitamiseks Narva Linnavolikogu 21.06.2012. a otsusega nr 82 kehtestatud Hariduse tänava ja selle lähiala detailplaneeringu alusel. Taotlusele on lisatud hoone vaated ja asendiplaan, samuti Hariduse tn 17 ja Tallinna mnt 33 naaberkinnistute omanike kooskõlastused. 
Hariduse tn 19, 19c (tunnused 51101:004:0068, 5110:004:0145) ärimaa piirneb põhja poolt osaliselt Hariduse tänav L5 transpordimaaga (tunnus 51101:004:0140), lõuna poolt Hariduse tänav J5 transpordimaaga (tunnus 51101:004:0139), lääne poolt Tallinna mnt 33 elamumaaga (tunnus 51101:004:0067), ida poolt Hariduse tn 17 tootmismaaga (tunnus 51101:004:0031). Hariduse tn 19, 19c  kinnistutele on lõuna poolt juurdesõit Hariduse tänav J5 transpordimaalt.
Nii Narva Linnavolikogu 21.06.2012. a otsusega nr 82 kehtestatud Hariduse tänava ja selle lähiala detailplaneeringu kui ka Narva Linnavolikogu 24.01.2013. a otsusega nr 3 kehtestatud Narva linna üldplaneeringuga on Hariduse tn 19, 19c maakasutuse sihtotstarbeks määratud ärimaa. Maakasutuse sihtotstarvet ei muudeta. Vastavalt kinnistusraamatust väljavõttele kinnistu kuulub Irina Kravtsov'ile, Alexander Kravtsov'ile. 

Vastavalt ehitusseadustiku § 27 lõikele 1 detailplaneeringu olemasolu korral võib pädev asutus põhjendatud juhul anda ehitusloakohustusliku hoone või olulise rajatise ehitusprojekti koostamiseks projekteerimistingimusi, kui detailplaneeringu kehtestamisest on möödas üle viie aasta.
Detailplaneeringuga määratakse ehitusõigus 72,0 m2 ehitisealuse pinnaga, 4,0 m kõrguse 1-korruselise ärihoone ehitamiseks. Lähtudes projekteerimistingimuste taotlusest on ilmnenud uusi asjaolusid, mille tõttu peab detailplaneeringujärgset lahendust korrigeerima. Vastavalt taotlusele lisatud eskiisile projekteeritakse 72,0 m2 ehitisealuse pinnaga, 4,4 m kõrgune lillepaviljon. Kavandatakse ka hoonestusala piiride muutmist: hoone laiuse suurendamist 1 m võrra ning hoone pikkuse vähendamist 2 m võrra. Hoone ehitisealune pind jääb muutmata ja vastab detailplaneeringule. Hoone sobitub mahuliselt ja otstarbelt piirkonna väljakujunenud keskkonda. Hoone püstitamisega ei kaasne detailplaneeringu olemuslik muutmine: ei muudeta detailplaneeringuga määratud hoone lubatud ehitisealust pinda, vaid suurendatakse kõrgust mitte rohkem kui 10% ulatuses esialgsest lahendusest. Hariduse tn 17 ja Tallinna mnt 33 naaberkinnistute omanikud on teavitatud muudatustest. Nende esindajate kooskõlastused on lisatud projekteerimistingimuste taotlusele.
	2. ÕIGUSLIKUD ALUSED



  2.1  Ehitusseadustiku § 28 kohaselt projekteerimistingimused annab kohaliku omavalitsuse üksus, kui seaduses ei ole sätestatud teisiti.
2.2 Narva Linnavalitsuse Arhitektuuri- ja Linnaplaneerimise Ameti põhimääruse § 7 punkti 14 kohaselt arhitektuuri- ja planeerimise osakonna üks põhiülesannetest on ehitusliku projekteerimise lähteinformatsiooni väljastamine, sh projekteerimistingimuste ettevalmistamine ja esitamine linnavalitsusele kinnitamiseks.
	3. OTSUS




Kinnitada projekteerimistingimused Hariduse tn 19, 19c kinnistutele lillepaviljoni püstitamiseks Narva Linnavolikogu 21.06.2012. a otsusega nr 82 kehtestatud Hariduse tänava ja selle lähiala detailplaneeringu alusel järgnevalt:   
	

	3.1 ÜLDNÕUDED, ARHITEKTUURSED JA LINNAEHITUSLIKUD TINGIMUSED 



3.1.1 Ehitusprojekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:
- ehitusseadustik;
- tuleohutuse seadus;

- jäätmeseadus;

- ettevõtlus- ja infotehnoloogiaministri 29.05.2018 määrus nr 28 „Puudega inimeste erivajadustest tulenevad nõuded ehitisele”;

- eesti standard EVS 932:2017 „Ehitusprojekt”;

- eesti standard EVS 843:2016 „Linnatänavad”;
- Narva Linnavolikogu 24.01.2013. a otsusega nr 3 kehtestatud Narva linna üldplaneering jne.
3.1.2 Arvestada „Narva linn, Hariduse tn J5 kinnistul kvartalisisese tee rekonstrueerimise ja Hariduse tn T5 kinnistule parkla rajamise põhiprojekt“ lahendustega. Tee-ehitusprojekt asub Narva Linnavalitsuse Arhitektuuri- ja Linnaplaneerimise Ameti arhiivis.
3.1.3 Asendiplaani koostamise aluskaardiks võtta aktualiseeritud (olemasolevat situatsiooni tõeselt kajastav, sh tehnovõrgud) digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr, mõõdistamise aeg). Geodeetiline alusplaan peab olema registreeritud Narva Linnavalitsuse Arhitektuuri- ja Linnaplaneerimise Ametis. Narva Linnavalitsuse Arhitektuuri- ja Linnaplaneerimise Ameti geodeesia ja kaartide laadimise spetsialisti poolt vastu võetud geodeetiline krundi alusplaan. Geodeetiline alusplaan esitada projekti lisana. 
3.1.4 Tehnovõrkude valdajate poolt väljastatud kehtivad tehnilised tingimused, Narva Linnavalitsuse korraldus projekteerimistingimuste kinnitamise kohta esitada projekti lisadena.

3.1.5 Ehitiste tehnilised näitajad (sh projekteeritavad välisvõrgud) esitada vastavalt Majandus- ja taristuministri (edaspidi: MTM) 05.06.2015. a määrusele nr 57 „ Ehitise tehniliste andmete loetelu ja arvestamise alused “. Soovitavalt vormistada tabelite abil. 

3.1.6 Esitada iga ehitise kasutamise otstarve ja kood vastavalt MTM 02.06.2015. a määrusele nr 51 „Ehitise kasutamise otstarvete loetelu”.

3.1.7 Situatsiooniskeem: soovitavalt kasutada ortofotot Maa-ameti kardiserverist.
3.1.8 Asendiplaan esitada mõõtkavas 1:500 või 1:250. Asendiplaanil näidata projekteeritava ala piirid, detailplaneeringujärgsed hoonestusala piirid ning servituudid, ehitiste asukohad ja mõõtmed, hoone kaugus lähimate piiride ja ehitisteni, likvideeritavad ehitised, olemasolevad ja projekteeritavad välisvõrgud, tehnovõrkude kaitsevööndid, prügikonteineri asukoht, parkimiskohad, juurdepääs avalikult kasutatavale teele, sisse- ja väljasõit krundilt, transpordi liiklussuunad jne. Määratleda pinnakatted. Määrata krundi täisehituse %. Asendiplaanil esitada lisaks tabel: „Projekteeritavate ehitiste eksplikatsioon” ning kinnistu tehnilised näitajad.
3.1.9 Esitada tehnovõrkude koondplaan mõõtkavas 1:500 või 1:250. Tehnovõrkude koondplaanil esitada lisaks tabel „Projekteeritavate välisvõrkude eksplikatsioon” (nimetus, ehitisealune pind, pikkus, läbimõõt); selged kinnistute piirid.

3.1.10 Esitada ehitusgeoloogiliste uurimistööde andmed. Nimetada hoonet kandev pinnasekiht lähtudes ehitusgeoloogilistest tingimustest.
3.1.11 Hoone värvivaated esitada mõõtkavas 1:100. Vaadetel näidata välisviimistluse ja värvilahenduse pass, viited koos välisviimistluse passi numbritega, vaadete tähistused jne. Välisviimistluse ja värvilahenduse passis esitada välisviimistluse materjalide nimetused ja värvikoodid, värvikataloogi nimetus. Metallosade värvitoonid esitada RAL kataloogi järgi.

3.1.12 Vaadetel ja katuse plaanil näidata ventilatsiooni ehitusprojektiga ettenähtud ventilatsiooni elemendid.

3.1.13 Lubatud hoonete arv krundil, hoone ehitisealune pind ja korruselisus: vastavalt Narva Linnavolikogu 21.06.2012. a otsusega nr 82 kehtestatud Hariduse tänava ja selle lähiala detailplaneeringule. Lubatud on hoone kõrguse suurendamine: mitte rohkem kui 10% ulatuses esialgsest lahendusest. Lubatud on hoonestusala piiride muutmine: hoone laiuse suurendamine 1 m võrra ning hoone pikkuse vähendamine 2 m võrra.
3.1.14 Hoonestusala, hoone gabariidid ja arhitektuurne kontseptsioon: vastavalt projekteerimistingimuste taotlusele lisatud eskiisile. 
3.1.15 Tagada puuetega inimeste liikumisvõimalused. Seletuskirja esitada detailne informatsioon invanõuete kohta.

3.1.16 Rakendada hoonele radoonikaitse erimeetmed.
3.1.17 Parkimine: Hariduse tn 19, 19c kinnistute piirides. Seletuskirjas esitada  parkimiskohtade arvutus vastavalt Eesti Standardi EVS 843:2016 „Linnatänavad“ parkimisnormatiivile.
3.1.18 Teekate peab vastama Narva linna heakorra eeskirja § 4 lõike 3 nõuetele. 

3.1.19 Esitada kinnistusiseste teede konstruktiivsed ristprofiilid ning vertikaalplaneerimise joonis. 
3.1.20 Jäätmete käitlemine: vastavalt jäätmeseaduse ja Narva jäätmehoolduseeskirja nõuetele. 
3.1.21 Esitada olemasoleva kioski lammutusprojekt. Seletuskirjas esitada järgmised lahendused: lammutustööde kirjeldus, tööde organiseerimine ja tööde teostamise järjekord, lammutatavate materjalide käitlemiskohad ja ligikaudsed kogused eraldi materjalide kaupa, lammutustööde ohutusnõuded vastavalt MTM 17.07.2015. a määruse nr 97 „Nõuded ehitusprojektile“ §-le 25. 

3.1.22 Ehitamisel (sh lammutamisel) tuleb lähikeskkonnaga arvestada. Ehitusseadustiku § 12 lg 3 kohaselt tuleb ehitamisel arvestada mõjutatud isikute õigustega ning rakendada abinõusid nende õiguste ülemäärase kahjustamise vastu. Vastavalt keskkonnaseadustiku üldosa seaduse § 32 lõikele 4 võõral maatükil viibides tuleb arvestada maatüki omaniku huve, eelkõige vältida omandi kahjustamist. Arvestada asjaõigusseadusest tulenevaid kinnisomandi kitsendusi. Esitada erimeetmed kahjuliku mõju minimiseerimiseks.
3.1.23 Muud nõuded: vastavalt projekti tellija lähteülesandele, ehitusseadustiku, Narva linna üldplaneeringu nõuetele, Eesti Vabariigis kehtivate seaduste, määruste, standardite ning kohaliku omavalitsuse poolt vastuvõetud õigusaktide nõuetele.
3.1.24 Projekt kooskõlastada Hariduse tn 19, 19c  kinnistute kaasomanikega.
3.1.25 Projekt digitaalselt EHR-i süsteemi kaudu tuleb esitada ehitusloa taotluse ja/või ehitusteatisega. 

	

	4.  RAKENDUSSÄTTED




4.1    Käesolevad projekteerimistingimused on kehtivad kuni 10.06.2025. a.
4.2    Käesolev korraldus jõustub alates teatavakstegemisest.

4.3    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

